钦定古今图书集成/明伦汇编/家范典/第053卷 > 曹大家女诫 > 《卑弱》
## 钦定古今图书集成/明伦汇编/家范典/第053卷 > 曹大家女诫 > 《卑弱》

古者生女三日，卧之床下，弄之瓦塼，而斋告焉。卧之
床下，明其卑弱，主下人也；弄之瓦塼，明其习劳，主执
勤也。斋告先君，明当主继祭祀也。三者盖女人之常
道，礼法之典教矣。谦让恭敬，先人后己，有善莫名，有
恶莫辞，忍辱含垢，常若畏惧，是谓“卑弱下人”也。晚寝
早作，勿惮夙夜，执务私事，不辞剧易，所作必成，手迹
整理，是谓“执勤”也。正色端操，以事夫主，清静自守，无
好戏笑，洁齐酒食，以供祖宗，是谓“继祭祀”也。三者苟
备，而患名称之不闻，黜辱之在身，未之见也。三者苟
失之，何名称之可闻，黜辱之可远哉？